钦定古今图书集成/理学汇编/学行典/第178卷 > 朱子大全集 > 《答范伯崇》
## 钦定古今图书集成/理学汇编/学行典/第178卷 > 朱子大全集 > 《答范伯崇》

“性中只有仁义礼智，曷尝有孝弟来？”此语亦要体会
得是，若差了，即不成道理。盖天下无性外之物，岂性外别有一物名孝弟乎？但方在性中，即但见仁义礼
智四者而已。仁便包摄了孝弟在其中，但未发出来，
未有孝弟之名耳。非孝弟与仁各是一物，性中只有
仁而无孝弟也。犹天地一元之气，只有水火木金土，
言水而不曰江河淮济，言木而不曰梧槚樲棘，非有
彼而无此也。伊川又云：“为仁以孝弟为本，论性则以
仁为孝弟之本。”此皆要言，细思之则自见矣。